Кнорринг бүтөөсү
Кнорринг бүтөөсү (, B. Fedtsch.) - Сабагынын бийиктиги 35-45 см келип, түбү оркойгон булалуу. Жалбырактары негизинен түбүнө жакын жайгашып, узун, аздыр-көптүр түктүү жалбырак саптуу. Жалбырак пластинкасы манжадай 5 тескери жумурткадай бөлүктүү, бөлүктөрүнүн учтары 3 айчыктан турат. Сабагы жогору жагынан бир-эки айрыдай бутактанган, 2-4 гүл сабы бар. Гүл жалбырактары сызгычтай, гүл сабынан бир нече эсе кыска, учу тегерек, түктүү. Гүл коргонун желекчелери жазы эллипс-жумуртка сымал, сыртынан бир аз түктүү. Текөөрчөсү ичке, узун, цилиндрдей, аздыр-көптүр булалуу, учу ачаланган. Нектарниктери жана стаминодиялары сыя-көк.

Биологиялык өзгөчөлүктөрү
Июнда гүлдөйт. Уругу аркылуу көбөйөт.

Жалпы жана өлкөдө таралышы
Атойнок тоо кыркасынын түндүк беттери, Түркстан тоо кыркасынын түндүк чокулары, Алай тоо кыркасынын түндүк беттери.

Өсүү шарттары
Төмөнкү жана ортоңку алкактардын таштуу жана аскалуу тоо беттери.

Саны
Өтө аз санда учурайт.

Чектөөчү факторлор
Жайыттарда мал жайып, ченемсиз оорчулук келтирүү.

Өстүрүү
Маалымат жок.

Уюштурулган коргоо аракеттери
Иштелип чыккан эмес.

Коргоо үчүн зарыл аракеттер
Ареалынын чегинде популяциясынын абалын тактоо зарыл.

Статусу
V U . Сейрек кездешкен, реликт, үзгүлтүктүү ареалдуу, Кыргызстандын декративдүү эндем түрү.

Колдонулган адабияттар
 Кыргыз Республикасынын Кызыл китеби 2-басылышы – Бишкек: 2006. – 544 б. – ISBN 9967-23-367-2

Өсүмдүктөр‎
Кыргыз Республикасынын Кызыл китеби